Správa zo zahraničnej pracovnej cesty

1.	Účastníci ZPC:

Titul, meno a priezvisko:	PaedDr. Mária Tekelová	
Pracovisko:	Ministerstvo školstva, vedy, výskumu a športu SR, Stromová 1, 813 30 Bratislava	
Pracovné zaradenie:	hlavný štátny radca, riaditeľka odboru	
Znalosť jazykov:	FrJ, AJ, RJ	
2.	Zahraničná pracovná cesta:
Štát:	Slovinsko	
Mesto:	Ljubljana	
Vykonaná v doch:	23. – 25. 5. 2012 	
Prijímajúca organizácia:	Európska agentúra pre rozvoj špeciálneho vzdelávania (ďalej len „Agentúra“)	
Účel cesty:	Pravidelné polročné pracovné stretnutie zástupcov členských krajín Agentúry	
Spôsob financovania:	cestovné a pobytové náklady MŠVVaŠ SR, konferenčné náklady Agentúra	
3.	Rámcový program pobytu:

  23. 5. 2012	Príchod, ubytovanie, rozdelenie účastníkov do pracovných skupín, oboznámenie sa s materiálmi rokovaní pripravenými organizačným štábom 	
  24. 5. 2012	Spoločné pracovné stretnutie národných koordinátorov a členov Zboru reprezentantov Agentúry
Práca v pracovných skupinách na vopred určené témy
Informačné stretnutie vedenia Agentúry s predstaviteľmi nových členských krajín, vrátane Slovenska
Spoločenský večer so zástupcami Ministerstva vzdelávania, vedy, kultúry a športu Slovinska 	
25. 5. 2012	Oddelené pracovné stretnutie členov Zboru reprezentantov Agentúry a národných koordinátorov
Spoločné pracovné stretnutie Zboru reprezentantov a národných koordinátorov s organizačným štábom Agentúry, závery
Prehliadka okolia Ljubljany
Odchod zo Slovinska	
4.	Stručný priebeh rokovaní
Spoločnú úvodnú časť a všetky ďalšie spoločné pracovné časti rokovaní viedli predseda Agentúry pán Per Ch. Gunval a riaditeľ Agentúry pán Cor J. W. Meijer.
-	Ako nová členka Zboru reprezentantov – riadiaceho orgánu Agentúry, som bola predstavená prítomným zástupcom jej členských krajín. (Pozn.: Agentúra bola založená v r. 1996, združuje členské krajiny EU, Island, Nórsko a Švajčiarsko, spolu 28 krajín Európy; SR do Agentúry vstúpila v r. 2012 na základe uznesenia vlády SR č. 682/2011, Zbor reprezentantov tvoria v zmysle jej štatútu zamestnanci ministerstiev.)
-	Štátna tajomníčka Ministerstva školstva, vedy, kultúry a športu Slovinska, pani Mojca Škrinjar, nás oboznámila so systémom školstva v Slovinsku a vzdelávaním žiakov so špeciálnymi výchovno-vzdelávacími potrebami.

Členovia predstavenstva Agentúry uviedli prehľad jednotlivých aktivít Agentúry za rok 2011 s rozborom ich priebehu a významu. Z nich za najvýznamnejšie možno považovať:
-	zorganizovanie „vypočutia“ žiakov so zdravotným postihnutím v Európskom parlamente v Bruseli zo všetkých členských krajín Agentúry (okrem Slovenska, ktoré v tom čase ešte nebolo jej členom), kde dostali príležitosť prezentovať vlastné skúsenosti zo vzdelávania v rôznych formách vzdelávania,
-	rokovanie vedené poslankyňou Európskeho parlamentu za Slovenskú republiku, p. Katarínou Neveďalovou s predstaviteľmi a zástupcami Agentúry a ďalších významných medzinárodných mimovládnych organizácií za okrúhlym stolom na tému „Kľúčové otázky v inkluzívnom vzdelávaní“ (24. 4. 2012, Brusel).

V pracovných skupinách, v ktorých som bola zaradená, sa preberali nasledovné témy:
- nová legislatíva rezortu školstva v Dánsku, so zameraním na špeciálne vzdelávanie a výchovu s dôrazom na inkluzívne vzdelávanie,
- prezentácia výsledkov výskumu zameraného na problémy v súvislosti s dosahovaním očakávaných cieľov, zameraných na všeobecné zlepšovanie vzdelávacích výsledkov žiakov, ktoré sa napriek systémovým zmenám v školstve nedarí zatiaľ vo všeobecnosti napĺňať,
- prínos práce Agentúry pre členské krajiny a zisťovanie oblastí, v ktorých jednotlivé členské krajiny majú dobré príklady praxe v špeciálnom vzdelávaní a výchove.

V ďalších pracovných skupinách sa viedli diskusie na témy:
- legislatívne zmeny vo vzdelávacom systéme Švédska vs. skúsenosti z iných členských krajín,
- pokrok a výzvy v implementácii Dohovoru OSN o právach osôb so zdravotným postihnutím, postupy krajín týkajúce sa národných a medzinárodných meraní vo vzťahu k žiakom so zdravotným znevýhodnením, najmä s dyslexiou, dyskalkúliou, ťažkosťami v učení, s poruchami zraku, sluchu...
-	najnovšie poznatky z rozvoja špeciálneho vzdelávania v poznatkoch a praxi.

Na informačnom stretnutí vedenia Agentúry so zástupcami nových členských krajín – Luxembursko, Škótsko a Slovensko nám bol objasnený systém práce Agentúry, povinnosti a prínosy pre krajinu a postavenie a vzájomná súčinnosť členov Zboru reprezentantov (riadiaca zložka Agentúry) a národných koordinátorov.
5.	Odporúčané závery
Slovenská republika svojím členstvom v Agentúre získala možnosť využívať jej služby zamerané na tvorbu podkladov a výmenu poznatkov a skúseností v oblasti rozvíjania vzdelávania a výchovy so zameraním na deti a žiakov so špeciálnymi výchovno-vzdelávacími potrebami z jednotlivých členských krajín, využívať príklady dobrej praxe, predchádzať negatívnym skúsenostiam po ich overení v iných krajinách, priamu výmenu skúseností medzi zástupcami členských krajín Agentúry a mať sprístupnené odborné a informačné materiály, ktoré Agentúra vydáva pre oblasť špeciálnej výchovy a vzdelávania aj v preklade do slovenského jazyka v elektronickej aj printovej verzii.
6.  Prehľad prinesenej dokumentácie
Dokumentácia so závermi a podkladmi z jednotlivých pracovných stretnutí bude k dispozícii na portáli Agentúry, sprístupnenom Zboru reprezentantov a národným koordinátorom členských krajín s možnosťou ich diseminácie pre rôzne inštitúcie zaoberajúce sa rozvíjaním špeciálnej výchovy a vzdelávania a s ňou súvisiacimi oblasťami.

7.   Prínos ZPC
Slovenská republika, ako jedna zo zmluvných krajín Dohovoru o právach osôb so zdravotným postihnutím, ktorého plnenie sa v tomto roku prvýkrát zhodnocuje vo Východiskovej správe Slovenskej republiky k Dohovoru, dostala svojím členstvom v Agentúre príležitosť v priamom kontakte so zástupcami z ministerstiev školstva iných európskych krajín v oblasti rozvíjania špeciálnej výchovy a vzdelávania získavať cenné poznatky, potrebné pre zvyšovanie kvality v špeciálnej výchove a vzdelávaní vo všetkých jej formách – špeciálnom školstve, inkluzívnom vzdelávaní, a v ďalších kľúčových oblastiach, ktoré toto vzdelávanie podporujú, ako aj vstupovať do procesu otvárania aktuálnych okruhov problémov a prípravy spoločných výstupov a odporúčaní, ovplyvňujúcich národnú vzdelávaciu politiku vo vzdelávaní osôb so špeciálnymi výchovno-vzdelávacími potrebami v európskom rozmere, s ohľadom na vlastné špecifiká.

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.

Súhlasím so zverejnením správy na internete.

Dátum: 6. 6. 2012

Správu vypracovala:     Mária Tekelová, riaditeľka odboru ŠŠŠVZ                                 
Správu schválil:         		
Mgr. Zdenko Krajčír, generálny riaditeľ sekcie regionálneho školstva